พื้นที่ภาคเหนือ 9 จังหวัดยังน่าเป็นห่วง ค่าฝุ่นสูงขึ้นในระดับสีแดงหลายพื้นที่กว่า 300 - 400 ไมโครกรัมต่อลูกบาศก์เมตร
พื้นที่ภาคเหนือ 9 จังหวัดยังน่าเป็นห่วง ค่าฝุ่นสูงขึ้นในระดับสีแดงหลายพื้นที่กว่า 300 - 400 ไมโครกรัมต่อลูกบาศก์เมตร            นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์หมอกควันภาคเหนือ 9 จังหวัดวันนี้ 16 มีนาคม 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 27 - 354 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 49 - 401 ไมโครกรัมต่อลูกบาศก์เมตร  ภาพรวมแนวโน้มค่าฝุ่นละอองพุ่งสูงขึ้นจนน่าเป็นห่วงในหลายพื้นที่จากเมื่อวานนี้ 15 มีนาคม 2563 โดยค่าฝุ่น PM 2.5 และ PM 10 พุ่งสูงในระดับสีแดง 11 พื้นที่คือ ต.เวียงพางคำ อ.แม่สาย จ.เชียงราย , ต.เวียง อ.เมือง จ.เชียงราย , ต.ช้างเผือก อ.เมือง จ.เชียงใหม่ , ต.ศรีภูมิ อ.เมือง จ.เชียงใหม่ , ต.ช่างเคิ่ง อ.แม่แจ่ม จ.เชียงใหม่ , ประตูท่าแพ อ.เมือง จ.เชียงใหม่ , ต.เมืองคอง อ.เชียงดาว จ.เชียงใหม่ , ต.จองคำ อ.เมือง จ.แม่ฮ่องสอน , ต.ห้วยโก๋น อ.เฉลิมพระเกียรติ จ.น่าน , ต.บ้านต๋อม อ.เมือง จ.พะเยา และต.แม่ปะ อ.แม่สอด จ.ตาก แล้วยังพบมีค่าฝุ่นอยู่ในระดับสีส้มอีก 7 พื้นที่ เนื่องจากมีผู้ฝ่าฝืนลักลอบเผาป่า ทำให้ค่าฝุ่นเพิ่มสูงขึ้นจากจุดความร้อนและหมอกควันหนาแน่นทางตอนบนของภาคต่อเนื่องกับเมียนมาและ สปป.ลาว ประกอบกับ ลมตะวันออกเฉียงใต้พัดหมอกควันไปกระจุกตัวเหนือพื้นที่ด้านเหนือและตะวันตกของภาค ส่งผลให้จังหวัดเชียงราย เชียงใหม่ และแม่ฮ่องสอน ยังคงมีแนวโน้มค่าฝุ่นละอองสูงเกินมาตรฐานต่อเนื่อง จนต้องเฝ้าระวังสุขภาพประชาชนเป็นพิเศษ ในเบื้องต้นทุกหน่วยงานยังคงเข้าควบคุมสถานการณ์การเผาอย่างเข้มงวดและเด็ดขาด เพื่อเร่งลดแหล่งกำเนิดฝุ่นละอองในพื้นที่ประเทศไทยจนจุดความร้อนในประเทศลดลงกว่าร้อยละ 60 คาดการณ์จะมีฝนตกและฝนฟ้าคะนองจะช่วยลดระดับฝุ่นละอองได้ ส่วนหมอกควันข้ามแดนกรมควบคุมมลพิษได้มีการหารือกับกระทรวงการต่างประเทศขอให้ประสานทางการทูตและหยิบยกประเด็นมลพิษหมอกควันข้ามแดนขึ้นเจรจาในทุกเวทีที่มีการพบกันระหว่างประเทศไทยกับประเทศในอนุภูมิภาคแม่โขง ขณะเดียวกันนายกรัฐมนตรีไทย ได้มีหนังสือเป็นทางการขอความร่วมมือเมียนมาช่วยควบคุมการเผาแล้ว ซึ่งเมียนมาได้แจ้งตอบรับจะให้ความร่วมมืออย่างเต็มที่ โดยมีแผนบริหารจัดการเรื่องการเผาและหมอกควันเป็นการเฉพาะด้วยรวมทั้ง ยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผา หรือเกิดไฟป่าโปรดแจ้งสายด่วน 1362 สำหรับผู้ใดฝ่าฝืนมาตรการห้ามเผาป่าจะถูกจับกุมดำเนินคดี มีโทษจำคุก 1– 30 ปี หรือปรับตั้งแต่ 10,000 – 3,000,000 บาท โดยผู้ที่ชี้เบาะแสจะได้รับเงินรางวัลนำจับ 5,000 บาท